Copa Aldao a oa ur genstrivadeg etrebroadel hag a voe dalchet etre kleuboù mell-droad aet da gampion Archantina hag Uruguay, adalek 1913 betek 1957. Krouet diwar intrudu Asociación del Fútbol Argentino (AFA) (Kevredigezh ar Vell-droad Archantinat) hag Asociación Uruguaya de Fútbol (AUF) (Kevredigezh Uruguayat ar Vell-droad) e voe anavezet evel Copa Dr. Ricardo C. Aldao, Campeonato Rioplatense pe Copa Río de La Plata ivez. Er penn kentañ e veze deroet an trofe da-heul ur chrogad nemetañ a-raok divizout hen ober dre zaou grogad (e 1941 hag adalek 1945). Profet e voe an trofe gant Ricardo Camilo Aldao, bet prezidant Federación Argentina de Football e 1912-14 ha hini AFA e 1918-19.